Ramaphosa gee meer duidelikheid oor grondhervormingPres. Cyril Ramaphosa. Foto: Jairus Mmutle, GCIS Pres. Cyril Ramaphosa het Donderdagmiddag die DA sowel as die EFF aangeval oor hul sienings van grondhervorming, en ŉ sterk aanduiding van sy eie standpunt daaroor gegee. In sy repliek op die debat oor sy begrotingspos het Ramaphosa gesê grondhervorming is noodsaaklik vir stabiliteit, en dat die eienaarskap van grond nie tot die huidige klein groep grondeienaars beperk kan bly nie. Hy het gesê dit is noodsaaklik dat die ekonomiese potensiaal van grond ten volle ontsluit moet word. Hy het die DA-leier, Mmusi Maimane, en die EFF-leier, Julius Malema, daarvan beskuldig dat hulle sy beleid verdraai deur strooipoppe op te stel wat hulle dan weer na willekeur afskiet. Ramaphosa het ŉ verdere stap geneem om toekomstige grondbeleid te plaas binne die ANC se resolusie oor onteiening wat verlede Desember op die party se nasionale konferensie by Nasrec aanvaar is. Hy het gesê die ANC-beleid strook met daardie besluit, wat onteiening sonder vergoeding steun solank dit nie die landbou, ekonomie of voedselsekerheid benadeel nie. Ramaphosa het voorts gesê hy meen onteiening sonder vergoeding behoort slegs grondwetlik plaas te vind. Hy het Malema se stellings oor grondbesetting trompop geloop en gesê sulke besettings sal nie geduld word nie.